Renosterhorings op lughawe gevindArgieffoto (www.annamiticus.com) Doeanebeamptes van die Suid-Afrikaanse Inkomstediens (SAID) het Dinsdag op die OR Tambo-lughawe beslag gelê op twee renosterhorings wat op pad landuit was. Sandile Memela, woordvoerder van die SAID, het gesê die horings is in ŉ besending van ŉ taksidermis ontdek. “Die besending het nie die nodige uitvoerdokumentasie gehad nie. Beamptes het die koeriermaatskappy gekontak, maar 24 uur later kon hulle steeds nie die nodige dokumente verskaf nie,” het hy gesê. Omdat daar nie dokumentasie was nie, was dit vir doeanebeamptes nie moontlik om vas te stel waarheen die horings op pad was nie en is daar op die pakkie beslag gelê. Volgens Memela weeg die horings nagenoeg 10,5 kg en is die waarde sowat R3 miljoen. Handeldryf in renosterhoring word kragtens Suid-Afrikaanse wetgewing verbied. Die horings is aan die departement van landbou, bosbou en vissery oorhandig, wat die saak verder sal ondersoek.